## Pravilnik o mjeriteljskim zahtjevima za uređaje s valjcima kojima se provjerava kočna sila po obodu kotača kod vozila na motorni pogon i priključnih vozila

### NN 93/1996 (6.11.1996.), Pravilnik o mjeriteljskim zahtjevima za uređaje s valjcima kojima se provjerava kočna sila po obodu kotača kod vozila na motorni pogon i priključnih vozila

# DRŽAVNI ZAVOD ZA NORMIZACIJU I MJERITELJSTVO

Na temelju članka 22. Zakona o mjeriteljskoj djelatnosti ("Narodne novine"
br. 11/94) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O MJERITELJSKIM ZAHTJEVIMA ZA UREĐAJE S VALJCIMA KOJIMA SE PROVJERAVA KOČNA SILA PO OBODU KOTAČA KOD VOZILA NA MOTORNI POGON I PRIKLJUČNIH VOZILA**

I. OPĆE ODREDBE

Članak 1.

Ovim se pravilnikom propisuju mjeriteljski zahtjevi koje moraju zadovoljavati
uređaji s valjcima za provjeru kočne sile po obodu kotača kod vozila na
motorni pogon i priključnih vozila (u daljnjem tekstu: uređaji s valjcima).

Uređaji s valjcima koji su u uporabi u stanicama za tehnički pregled
vozila pri registriranju vozila, moraju imati valjanu ovjernicu ili valjan
ovjerni žig.

Članak 2.

Uređaji s valjcima uređaji su kojima se mjeri djelovanje kočnica vozila
na motorni pogon i priključnih vozila tako da se kočna sila neposredno
mjeri i prikazuje i/ili grafički prikazuje za svaki kotač vozila posebno.

Članak 3.

Kočna sila po obodu kotača mjeri se na osnovi sile nastale momentom
reakcije pogonskog elektromotora koja se mehaničkim, hidrauličkim, pneumatskim
ili električnim putem prenosi na mjerni udio uređaja s valjcima.

Mjerni dio uređaja s valjcima može funkcionirati po načelu mehaničke
vage, hidrauličkog odnosno pneumatskog mjernog valjka ili tenzometrijskog
mjerila sile s pripadajućim pokaznim uređajima za prikazivanje izmjerenih
vrijednosti.

II. IZRADBENA SVOJSTVA

Članak 4.

Ovisno o namjeni, uređaj s valjcima može biti konstruiran za mjerenje
kočne sile jedne vrste vozila ili kao univerzalni uređaj s valjcima za
mjerenje kočne sile raznih vrsta vozila na motorni pogon i priključnih
vozila.

Uređaj s valjcima mora biti konstruiran tako da je siguran pri redovitoj
uporabi, jednostavan za rukovanje te da nosivost dijelova na koje se postavlja
ispitivano vozilo zadovoljava predviđena opterećenja.

Članak 5.

Pokazni dio analognog pokazivača izmjerenih vrijednosti uređaja s valjcima
mora biti konstruiran tako da su odvojene mehaničke kazaljke koje pokazuju
kočne sile lijevog i desnog kotača.

Ako je pokazni dio analognog pokazivača izmjerenih vrijednosti uređaja
s valjcima konstruiran tako da se kazaljke koje pokazuju kočne sile lijevog
i desnog kotača okreću oko iste osi, one moraju biti obojene različitim
bojama i jasno vidljive.

Uz analogni pokazivač izmjerenih vrijednosti može biti pridodan i digitalni
pokazivač.

Članak 6.

Uređaj s valjcima mora imati pisač za ispisivanje veličine kočne sile
u cijelom mjernom području, posebno za lijevi, a posebno za desni kotač.

Na ispisu i/ili ispisnom dijagramu moraju biti podjeljci iz kojih se
mogu lako i točno očitati vrijednosti kočne sile.

III. MJERNO-TEHNIČKA SVOJSTVA

Članak 7.

Površinski sloj valjaka na koje naliježu kotači ispitivanog vozila moraju
imati tarna svojstva koja omogućuju da se u svim uvjetima ostvari koeficijent
trenja od najmanje 0,5.

Članak 8.

Promjer valjaka na koje naliježu kotači ispitivanog vozila ne smije
biti manji od 100 mm kod uređaja s valjcima kojim se mjere kočne sile svakog
kotača vozila posebno, odnosno od 150 mm kod uređaja s valjcima kojim se
mjere istodobno kočne sile kotača na obje strane iste osovine.

Članak 9.

Obodna brzina valjaka na koje naliježu kotači ispitivanog vozila ne
smije biti manja od 2 km/h.

Članak 10.

Uređaj s valjcima mora biti opremljen uređajima za:

1. automatsko uključivanje i isključivanje uređaja s valjcima postavljanjem,
odnosno izlaženjem vozila s tog uređaja

2. automatsko isključivanje uređaja s valjcima ako dođe do proklizavanja,
odnosno blokade kotača vozila

3. za ispis izmjerenih veličina

4. mjerenje tlačne sile na pedali kočnice u tijeku kočenja vozila.

Članak 11.

Uređaj s valjcima može biti opremljen dodatnim uređajima za:

1. promjenu međusobnog razmaka valjaka na koje naliježu kotači vozila,
ovisno o veličini kotača

2. vaganje vozila (konstrukcija vage mora biti izvedena s četiri tenzometrijska
osjetila po jednom mjernom mjestu)

3. mjerenje tlaka u kočnoj instalaciji ispitivanog vozila

4. mogućnost priključenja na sustav za elektroničku obradu podataka

5. grijanje valjaka.

Članak 12.

Tipno ispitivanje, prvo ovjeravanje i ponovno ovjeravanje uređaja s
valjcima obavlja se u skladu s odredbama članka 13., 14., 15. i 16. ovoga
pravilnika i drugim propisima

IV. PROVJERA ISPRAVNOSTI

Članak 13.

Provjera ispravnosti uređaja s valjcima obuhvaća:

1. ispitivanje kakvoće uređaja s valjcima (vanjsko i funkcionalno ispitivanje)

2. ispitivanje kakvoće površine valjaka (istrošenost površine, mehanička
oštećenja i dr.)

3. ispitivanje općeg stanja uređaja s valjcima (valjaka, pokaznih uređaja,
dodatnih uređaja i dr.)

4. ispitivanje pokretljivosti uređaja s valjcima (da li se pokretni
dijelovi lako pokreću)

5. ispitivanje kakvoće strujnih i tlačnih vodova uređaja s valjcima

6. vizualni pregled grabe (učvršćenje valjaka s temeljem - mogućnost
njihova pomicanja, prljavština grabe, strani otpadni dijelovi u grabi)

7. mjerno-tehničko ispitivanje (stanje pokaznih i ispisnih uređaja,
stanje analognih i digitalnih uređaja, mogućnost ručnog i automatskog uključivanja
i isključivanja, isključivanje i ponovno uključivanje uređaja pri blokadi
kotača vozila i dr.)

8. ispitivanje promjera valjaka (održavanje rezultata ispitivanja u
granicama dopuštenog odstupanja koje je odredio proizvođač)

9. ispitivanje točnosti uređaja s valjcima (održavanje rezultata ispitivanja
u granicama najveće dopuštene pogreške propisane u članku 16. ovoga pravilnika)

Članak 14.

Točnost uređaja s valjcima ispituje se odgovarajućom mjernom polugom
(vagom) utvrđene duljine i mase i odgovarajućim utezima, odnosno mjernom
polugom s tlakomjerom ili elektroničkim pretvornikom sile, koji daju podatke
u rasponu od 0-40 kN. Utezi moraju biti s točnošću propisanom za utege
razreda točnosti M3.

Ako se za ispitivanje točnosti uređaja s valjcima upotrebljava tlakomjer
ili elektronički pretvornik sile, oni moraju zadovoljavati točnost koja
se postiže uvjetima navedenim u stavku 1. ovoga članka.

Mjerna poluga (vaga) mora imati nosač koji se može učvrstiti na postolje
pogonskih valjaka i ugrađenu razulju radi postavljanja u vodoravni položaj
prije početka ispitivanja.

Članak 15.

Mjerna oprema iz članka 14. ovoga pravilnika kojom se ispituje točnost
uređaja s valjcima mora imati valjani ovjereni žig, odnosno valjanu ovjernicu.

Ako uređaj s valjcima ima ugrađenu vagu za mjerenje mase vozila, smatra
se ista indikatorom.

Ako uređaj s valjcima ima ugrađene mjerne doze za mjerenje tlaka u kočnoj
instalaciji, one se smatraju indikatorima.

V. NAJVEĆE DOPUŠTENE POGREŠKE

Članak 16.

Najveća dopuštena pogreška pri ispitivanju točnosti uređaja s valjcima
može biti ±100 N za kočne sile do 2000 N i ±5% od izmjerene vrijednosti
za kočne sile veće od 2000 N.

Razlika u pokazivanju kočne sile desnoga i lijevoga kotača pri istoj
kočnoj sili na oba kotača ne smije biti veća od 100 N za kočne sile do
2000 N i 5% od izmjerene vrijednosti za kočne sile do 2000 N.

VI. NATPISI I OZNAKE

Članak 17.

Natpisi i oznake na uređaju s valjcima moraju biti ispisani na hrvatskom
jeziku i latiničnim pismom.

Članak 18.

Uređaji s valjcima moraju imati ove natpise i oznake, jasno vidljive,
čitljive i neizbrisive kod normalnih uvjeta uporabe:

1. ime i naslov ili znak proizvođača

2. tip uređaja s valjcima

3. serijski ili tvornički broj i godinu proizvodnje

4. službenu oznaku uređaja s valjcima iz tipnog odobrenja, ako je uređaj
s valjcima tipno ispitan

5. mjerno područje uređaja s valjcima ("od ------ do ------ "), odnosno
najveću mjernu mogućnost.

Natpisi i oznake iz stavka 1. ovog članka moraju biti okupljeni na vidljivu
mjestu na uređaju s valjcima ili na natpisnoj pločici uređaja s valjcima.

Članak 19.

Uređaji s valjcima moraju imati tipno odobrenje koje izdaje ravnatelj
Državnog zavoda za normizaciju i mjeriteljstvo.

VII. PRIJELAZNE I ZAVRŠNE ODREDBE

Članak 20.

Uređaji s valjcima koji su u uporabi u stanicama za tehnički pregled
vozila prije dana stupanja na snagu ovoga pravilnika, a koji nemaju tipno
odobrenje iz članka 19. ovoga pravilnika mogu se upotrebljavati i podnositi
na ovjeravanje još 3 godine od dana stupanja na snagu ovog pravilnika.

Članak 21.

Danom stupanja na snagu ovoga pravilnika prestaje važiti Pravilnik o
meteorološkim uvjetima za uređaje s valjcima kojima se provjerava kočna
sila po obodu kotača kod vozila na motorni pogon i priključnih vozila ("Narodne
novine", br. 53/91).

Članak 22.

Ovaj pravilnik stupa na snagu osmoga dana od dana objavljivanja u "Narodnim
novinama".

Klasa: 011-02/96-04/01
Urbroj: 558-03/1-96-1
Zagreb, 28. listopada 1996.

Ravnatelj
Državnog zavoda za normizaciju
i mjeriteljstvo
**dr. Jakša Topić, dipl. ing.,** v. r.

Pravilnik, NN 93/1996-1637